Document ID: 31976R1513

31976R1513
L 169/22
SLUŽBENI LIST EUROPSKE UNIJE
24.06.1976.
UREDBA VIJEĆA (EEZ) br. 1513/76
od 24. lipnja 1976.
o uvozu posija i ostalih ostataka dobivenih prosijavanjem, mljevenjem ili drugom obradom određenih žitarica podrijetlom iz Tunisa
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegove članke 43. i 113.,
uzimajući u obzir prijedlog Komisije,
uzimajući u obzir mišljenje Skupštine (1),
budući da su Sporazum o suradnji između Europske ekonomske zajednice i Republike Tunis i Privremeni sporazum (2) o prethodnoj primjeni određenih odredbi Sporazuma o suradnji potpisani 25. travnja 1976.;
budući da se, na temelju članka 22. Sporazuma o suradnji i članka 15. Privremenog sporazuma, uz uvjet da Tunis uvede posebnu pristojbu za izvoz posija i ostalih ostataka dobivenih prosijavanjem, mljevenjem ili drugom obradom žitarica, osim kukuruza ili riže obuhvaćenih tarifnom oznakom 23.02 A II. Zajedničke carinske tarife, promjenjiva sastavnica uvozne pristojbe umanjuje za iznos jednak 60 % prosjeka promjenjivih sastavnica pristojbi na predmetni proizvod za tri mjeseca koji prethode mjesecu u kojem je taj iznos utvrđen, a utvrđena se sastavnica ne primjenjuje;
budući da se ta posebna pristojba na izvoz mora odraziti na uvoznu cijenu ovih proizvoda u Zajednici;
budući da je, kako bi se osigurala pravilna primjena ovih sporazuma, potrebno donijeti mjere koje zahtijevaju od uvoznika da u vrijeme uvoza posija i ostalih ostataka, podnese dokaze da je Tunis naplatio posebnu pristojbu za izvoz;
budući da su, u skladu s, između ostalog, Sporazumom u obliku razmjene pisama koja se odnose na članak 22. Sporazuma o suradnji i članak 15. Privremenog sporazuma između Europske ekonomske zajednice i Republike Tunis o uvozu posija i ostalih ostataka podrijetlom iz Tunisa u Zajednicu (3), ovim sporazumima potrebna detaljna pravila za njihovu primjenu,
DONIJELO JE OVU UREDBU:
Članak 1.
Promjenjiva sastavnica pristojbe na uvoz posija i ostalih ostataka dobivenih prosijavanjem, mljevenjem ili drugom obradom žitarica, osim krumpira ili riže, obuhvaćenih tarifnom oznakom 23.02 A II. Zajedničke carinske tarife i podrijetlom iz Tunisa izračunava se u skladu s člankom 2. Uredbe Vijeća (EEZ) br. 2744/75 od 29. listopada 1975. o uvozu i izvozu proizvoda prerađenih od žitarica i riže (4) i umanjuje za iznos jednak 60 % prosječnih promjenjivih sastavnica pristojbe na predmetni proizvod za tri mjeseca koji prethode mjesecu u kojem je taj iznos utvrđen.
Članak 2.
Članak 1. primjenjuje se na sav uvoz za koji uvoznik može podnijeti dokaze da je Tunis naplatio posebnu izvoznu pristojbu u skladu s člankom 22. Sporazuma o suradnji ili s člankom 15. Privremenog sporazuma.
Članak 3.
Detaljna pravila za primjenu ove Uredbe, a posebno u pogledu utvrđivanja iznosa za koji je pristojbu potrebno umanjiti, prihvaćaju se u skladu s postupkom utvrđenim u članku 26. Uredbe br. 2727/75.
Članak 4.
Ne primjenjuje se utvrđena sastavnica pristojbe na uvoz posija i ostalih ostataka dobivenih prosijavanjem, mljevenjem ili drugom obradom žitarica, osim kukuruza ili riže, obuhvaćenih tarifnom oznakom 23.02 A II. Zajedničke carinske tarife podrijetlom iz Tunisa.
Članak 5.
Ova Uredba stupa na snagu na dan stupanja na snagu Sporazuma u obliku razmjene pisama koja se odnose na članak 22. Sporazuma o suradnji i članka 15. Privremenog sporazuma između Europske ekonomske zajednice i Republike Tunis o uvozu posija i ostalih ostataka podrijetlom iz Tunisa u Zajednicu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. lipnja 1976.

Labels: 2
17
3
18
15